Ifølge Dagens Næringsliv, har Nerdrum blitt benådet.

– Odd Nerdrum ble benådet ved kongelig resolusjon 22.9, skriver kommunikasjonsrådgiver Anders Bortne i Justisdepartementet i en epost til DN.

I 2011 ble Nerdrum dømt til to års fengsel i Oslo tingrett for å ha solgt bilder for 14 millioner kroner uten å ha betalt skatt til Norge.

I ankesaken i Borgarting lagmannsrett ble Nerdrum i 2014 dømt til ett år og åtte måneders fengselsstraff for tre tilfeller av skattesvik.

Åtte måneder ble gjort betinget.

I dommen konkluderte retten med at beløpet han ikke hadde skattet for var 7 millioner kroner.

Nerdrum ba først om å få sone med fotlenke, men søkte senere om benådning, som han nå har fått innvilget.

– Vi er svært glade over kongens vedtak. Departementet avslo søknaden i april 2016, og vår klage ble tatt til følge av kongen i september i år. Alt er nå ferdig for Nerdrum når det gjelder skattesaken, og han fortsetter videre med maling som den frie sjel han er, skriver Nerdrums advokat, John Christian Elden i en tekstmelding til Dagens Næringsliv.